ΓΡΑΠΤΗ ΕΡΩΤΗΣΗ E-2553/98

υποβολή: Jesús Cabezón Alonso (PSE) προς την Επιτροπή

(1 Σεπτεμβρίου 1998)

Θέμα: Μεταφορά της κοινωνικής νομοθεσίας στα εθνικά δίκαια

Σε πρόσφατες δηλώσεις της Επιτροπής (συγκεκριμένα του κ. P. Flynn) αναφέρθηκε η δυνατότητα προσφυγής κατά των κρατών μελών στο Ευρωπαϊκό Δικαστήριο για τη μη μεταφορά στο εθνικό τους δίκαιο της κοινοτικής νομοθεσίας σχετικά με την προστασία των εργαζομένων στους χώρους εργασίας.

Στις ίδιες δηλώσεις εκφράσθηκαν συγχαρητήρια στην ισπανική κυβέρνηση για "τη μεγάλη προσπάθεια που κατέβαλε τους τελευταίους 18 μήνες", με σκοπό τη μεταφορά του 100 % της κοινοτικής νομοθεσίας στο εθνικό δίκαιο της Ισπανίας;

Θα μπορούσε η Επιτροπή να μας πληροφορήσει πόσες κοινοτικές οδηγίες απτόμενες του κοινωνικοεργασιακού τομέα μεταφέρθηκαν στο εθνικό δίκαιο της Ισπανίας την περίοδο 1986-1996;

Κοινή απάντηση

του κ. Flynn εξ ονόματος της Επιτροπής

στις γραπτές ερωτήσεις E-2551/98 και E-2553/98

(20 Οκτωβρίου 1998)

Η Επιτροπή αποδίδει τη μεγαλύτερη σημασία στη διαδικασία μεταφοράς στο εθνικό δίκαιο, πράγμα που είναι ουσιαστικό για να μπορεί να απολαμβάνει ο καθένας τα κοινοτικά δικαιώματα. Για το σκοπό αυτό έχει αναλυθεί η εξέλιξη της νομοθεσίας στα κράτη μέλη, κυρίως μέσω ετήσιων εκθέσεων σχετικά με την εφαρμογή του κοινοτικού δικαίου. Παραπέμπουμε τον κύριο βουλευτή στη "Δέκατη πέμπτη ετήσια έκθεση σχετικά με τον έλεγχο της εφαρμογής του κοινοτικού δικαίου (1997)"(1) (και κυρίως τη σελίδα 60 και το παράρτημα IV, "Κατάσταση όσον αφορά την εφαρμογή των οδηγιών"). Εξάλλου η Επιτροπή διαβιβάζει απευθείας στον κύριο βουλευτή και στη γενική γραμματεία του Κοινοβουλίου αντίγραφο της έκθεσης με τίτλο "Εθνικά μέτρα μεταφοράς. Κατάσταση την 1η Ιανουαρίου 1998", η οποία περιέχει τις παραπομπές σχετικά με τα μέτρα που γνωστοποίησαν τα κράτη μέλη για καθεμία από τις 64 οδηγίες που εκδόθηκαν στον κοινωνικό τομέα έως την ημερομηνία αυτή.

Η Επιτροπή αξιολογεί επίσης τη συμμόρφωση των εν λόγω μέτρων με τις οδηγίες για τη μεταφορά των οποίων λαμβάνονται. Επισημαίνεται η σημασία των ειδικών εκθέσεων οι οποίες εκπονούνται τακτικά από την Επιτροπή και αφορούν ορισμένες οδηγίες, κυρίως στον τομέα του εργατικού δικαίου. Στις εν λόγω εκθέσεις αναλύεται διεξοδικά κατά πόσον η εθνική νομοθεσία συμμορφώνεται με το κοινοτικό δίκαιο. Ανάλογα με τα αποτελέσματα η Επιτροπή λαμβάνει τα κατάλληλα μέτρα που μπορεί να σημαίνουν ενδεχομένως κίνηση διαδικασίας λόγω παράβασης. Αποδίδεται επίσης ιδιαίτερη σημασία στον έλεγχο της ορθής εφαρμογής αυτών των μέτρων σε κάθε κράτος μέλος μέσω, μεταξύ άλλων, περιοδικών εκθέσεων των κρατών μελών σχετικά με την εφαρμογή στην πράξη των οδηγιών στον τομέα της ασφάλειας και της υγείας στο χώρο εργασίας, των καταγγελιών των πολιτών και βεβαίως των ερωτήσεων από βουλευτές και των αναφορών που κατατίθενται στο Κοινοβούλιο. Ωστόσο υπενθυμίζεται ουσιαστικός ρόλος του εθνικού δικαστή ο οποίος, εφαρμόζοντας το εθνικό δίκαιο, οφείλει να ενεργήσει "βάσει του κειμένου και του στόχου της οδηγίας, ώστε να επιτευχθεί το αποτέλεσμα που επιδιώκει αυτή"(2).

Σε ό,τι αφορά τις πληροφορίες σχετικά με την περίοδο που αναφέρει ο κύριος βουλευτής (1986-1996), η Ισπανία γνωστοποίησε στην Επιτροπή τα εθνικά μέτρα εκτέλεσης μόνο για τις 36 από τις 50 οδηγίες στον κοινωνικό τομέα που τέθηκαν σε ισχύ πριν από την 31η Δεκεμβρίου 1996, δηλαδή το 72 %. Η Επιτροπή επιθυμεί να επιβεβαιώσει τον κύριο βουλευτή ότι το σημερινό ποσοστό μεταφοράς των κοινωνικών οδηγιών από την Ισπανία είναι 100 %.

(1) ΕΕ C 250 της 10.8.1998.

(2) Απόφαση της 13ης Νοεμβρίου 1990 στην υπόθεση Marleasing (C-106/89), Συλλογή 1990, σ. Ι-4305 (σημείο 8).